  Майя Бывальцева Заложникъёсты мозмытонъя дышетонъёс ортчизы 16-тӥ тулыспалэ Ижкарын Пётр Чайковский нимо операя но балетъя театрын. Со сярысь ивортӥзы Россиысь ФСБ-лэн элькунъя управлениысьтыз пресс-службаын. Удысэтын верамзыя, терроризмлы пумитъяськонъя дышетонлэн валтӥсь ужпумез вал терактэз алонъя группаослэсь ужамзэс эскерон-радъян. Ужрадэ федерал, улосвыл но муниципал ёзэтъёсысь но огазеяськонъёсысь ӧнерчиос пыриськизы: Россиысь ФСБ-лэн управлениысьтыз, МВД-ысь, МЧС-лэн Валтӥсь управлениысьтыз, Возьмаськонъя федерал ёзэслэн Нимысьтыз герӟетъя но ивортодэтъя центрысьтыз, Росгвардилэн управлениысьтыз, улосвыл тӧролэн но кивалтэтлэн администрациысьтызы, лулчеберетъя но туризмъя министерствоысь, тазалыкез утёнъя министерствоысь, озьы ик Ижкар администрациысь но театрысь кивалтӥсьёс. Ижкарын терроризмлы пумитъяськонъя дышетонъёс ортчизы 8 фото Кужымо но ӝог юрттэт сётӥсь ёзэсъёсысь ӧнерчиос театрлэн юртаз террористъёсын заложникъёсты кутон югдурез сэрттӥзы-пертчизы. Ватсалом, дышетонъёслы дасяськон улсын азьвылгес, 14-тӥ тулыспалэ, кунпуш ужъёсъя ёзэсъёсысь но кар администрациысь ыстэм муртъёс понна тренировка ортчытӥзы. Пресс-службалэн ивортэмезъя, таӵе ужрадъёс «объектъёсты терактъёслэсь утён но оперативной штаблэсь кужымъёссэ но техниказэ дась возён» амалъёсты умоятыны юртто. Тегъёс: Мерлык Ижкар МВД Терроризм МЧС ФСБ Удмуртия  